নতুন ক্যালিডোনিয়া জাতীয় ফুটবল দল
নতুন ক্যালিডোনিয়া জাতীয় ফুটবল দল (ইংরেজি: New Caledonia national football team) হচ্ছে আন্তর্জাতিক ফুটবলে নতুন ক্যালিডোনিয়ার প্রতিনিধিত্বকারী পুরুষদের জাতীয় দল, যার সকল কার্যক্রম নতুন ক্যালিডোনিয়ার ফুটবলের সর্বোচ্চ নিয়ন্ত্রক সংস্থা নতুন ক্যালিডোনিয়া ফুটবল ফেডারেশন দ্বারা নিয়ন্ত্রিত হয়। এই দলটি ২০০৪ সাল হতে ফুটবলের সর্বোচ্চ সংস্থা ফিফার এবং একই বছর হতে তাদের আঞ্চলিক সংস্থা ওশেনিয়া ফুটবল কনফেডারেশনের সদস্য হিসেবে রয়েছে। ১৯৫১ সালের ১৯শে সেপ্টেম্বর তারিখে, নতুন ক্যালিডোনিয়া প্রথমবারের মতো আন্তর্জাতিক খেলায় অংশগ্রহণ করেছে; নতুন ক্যালিডোনিয়ার নুমেয়ায় অনুষ্ঠিত উক্ত ম্যাচে নতুন ক্যালিডোনিয়া নিউজিল্যান্ডকে ২–০ গোলের ব্যবধানে পরাজিত করেছে। ১০,০০০ ধারণক্ষমতাবিশিষ্ট নুমা-দালি মাগেন্তা স্টেডিয়ামে লে কাগোস নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় নতুন ক্যালিডোনিয়ার রাজধানী নুমেয়ায় অবস্থিত। বর্তমানে এই দলের ম্যানেজারের দায়িত্ব পালন করছেন থিয়েরি সার্দো এবং অধিনায়কের দায়িত্ব পালন করছেন টিগা স্পোর্টসের মধ্যমাঠের খেলোয়াড় জোয়েল ওয়াকানুমুনে। নতুন ক্যালিডোনিয়া এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, ওএফসি নেশন্স কাপে নতুন ক্যালিডোনিয়া এপর্যন্ত ৬ বার অংশগ্রহণ করেছে, যার মধ্যে সেরা সাফল্য হচ্ছে ২০০৮ এবং ২০১২ ওএফসি নেশন্স কাপের ফাইনালে পৌঁছানো। জোয়েল ওয়াকানুমুনে, বেরত্রঁদ কাই, পিয়ের ওয়ায়োকা, মিখেল হমায় এবং ইয়ামেল কাবুর মতো খেলোয়াড়গণ নতুন ক্যালিডোনিয়ার জার্সি গায়ে মাঠ কাঁপিয়েছেন।